Video: Seun se noodoproep ná Stellenbosch-bylmoorde | Maroela Media
Video: Seun se noodoproep ná Stellenbosch-bylmoorde
Die Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook
Henri van Breda (20) het na die aanval op sy gesin, waarin sy ouers en broer dood is, die nooddienste gebel.
Die gesin is Dinsdagoggend in hul huis in die De Zalze-gholflandgoed in Stellenbosch aangeval. Martin van Breda (55), sy vrou Teresa (54), en die egpaar se oudste seun Rudi (22) is vermoor. Henri het die aanval oorleef, en sy suster Marli (16) het kritieke beserings opgedoen. Albei is na die voorval na ŉ plaaslike hospitaal geneem. Henri het glo geringe beserings opgedoen.
eNuus het intussen die klank bekom van ŉ oproep wat Henri kort na die moorde aan die nooddienste gemaak het. eNuus het slegs ŉ uittreksel van die amper vyf minuut lange oproep uitgesaai. Die operateur vra: “Oukei, watter soort beserings is daar?”. Henri antwoord: “Uhm … my, my, my gesin en ek is aangeval . . . deur ’n man . . . met ’n byl.”
Die polisie het Saterdag gesê niemand is nog in hegtenis geneem in verband met die voorval nie.
Die De Zalze-gholflandgoed het vroeër die week ŉ boodskap van medelye op sy Facebook-blad geplaas. “Die De Zalze-gholfklubkomitee, lede en personeel stuur ons diepste meegevoel aan die familie en vriende van ŉ geliefde lid Martin van Breda, sy vrou en kinders. Ons gedagtes en gebede is met julle.”
Iemand vra onderaan die inskrywing hoe só aanval in ŉ veiligheidslandgoed kon plaasvind, waarop die gholflandgoed antwoord: : “Geen verbreking van veiligheid nie. Dit was ‘n geïsoleerde huishoudelike voorval. Baie hartseer.”
De Zalze Henri van Breda Stellenbosch video
Weerlig slaan ses dood in KZN
Twee verkool in botsing